NARIADENIE RADY (ES) č. 555/2005
zo 17. februára 2005
o uzavretí protokolu, ktorým sa na obdobie od 1. januára 2004 do 31. decembra 2006 stanovujú rybolovné práva na tuniakov a finančný príspevok stanovené Dohodou medzi Európskym hospodárskym spoločenstvom a vládou Demokratickej republiky Madagaskar o rybolove pri pobreží Madagaskaru
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2 a prvým pododsekom článku 300 ods. 3,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
V zmysle Dohody medzi Európskym hospodárskym spoločenstvom a vládou Demokratickej republiky Madagaskar o rybolove pri pobreží Madagaskaru (2) obe strany rokovali s cieľom určiť zmeny a doplnenia alebo dodatky dohody na konci obdobia uplatňovania protokolu, ktorý je k nej pripojený.
(2)
Na základe týchto rokovaní bol 8. septembra 2003 parafovaný nový protokol, ktorým sa stanovujú rybolovné práva a finančný príspevok stanovené v uvedenej dohode, a to na obdobie od 1. januára 2004 do 31. decembra 2006.
(3)
Je v záujme Spoločenstva, aby bol uvedený protokol schválený.
(4)
Spôsob prerozdeľovania rybolovných práv medzi členskými štátmi by sa mal vymedziť na základe tradičného rozdeľovania rybolovných práv v zmysle dohody o rybolove,
PRIJALA TOTO NARIADENIE:
Článok 1
Protokol, ktorým sa na obdobie od 1. januára 2004 do 31. decembra 2006 stanovujú rybolovné práva na tuniakov a finančný príspevok, stanovené Dohodou medzi Európskym hospodárskym spoločenstvom a vládou Demokratickej republiky Madagaskar o rybolove pri pobreží Madagaskaru, sa týmto schvaľuje v mene Spoločenstva.
Text protokolu je priložený k tomuto nariadeniu.
Článok 2
Rybolovné práva stanovené v protokole sa prerozdelia medzi členské štáty takto:
a)
Plavidlá na lov tuniakov do čereňov:
Španielsko: 22 plavidiel,
Francúzsko: 16 plavidiel,
Taliansko: 2 plavidlá;
b)
Plavidlá na lov tuniakov udicovými šnúrami v malých hĺbkach:
Španielsko: 24 plavidiel,
Francúzsko: 10 plavidiel,
Portugalsko: 6 plavidiel.
Pokiaľ žiadosti o licencie z týchto členských štátov nevyčerpajú všetky rybolovné práva ustanovené protokolom, Komisia môže posúdiť žiadosti o licenciu z ktoréhokoľvek iného členského štátu.
Článok 3
Členské štáty, ktorých plavidlá vykonávajú rybolov v zmysle tohto protokolu, sú povinné oznámiť Komisii množstvo každého druhu vyloveného v rámci rybolovnej zóny Madagaskaru podľa opatrení stanovených v nariadení Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov, ulovených rybárskymi plavidlami Spoločenstva vo vodách tretích krajín a na šírom mori (3).
Článok 4
Týmto sa predseda Rady poveruje určiť osoby splnomocnené na podpis protokolu s cieľom zaviazať Spoločenstvo.
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. februára 2005